**יונתן פולק** (נולד ב-1982) הוא פעיל פוליטי-חברתי, אנרכיסט המשתייך לשמאל הרדיקלי, ממייסדי "אנרכיסטים נגד גדרות" ופעיל למען זכויות בעלי חיים. ב-2021 הורשע בהפרעה לשוטר בשעת מילוי תפקידו ונידון לחודש מאסר.

ביוגרפיה
--------

נולד בתל אביב לשחקן יוסי פולק ולתמי, פסיכולוגית וסופרת. עובד כמעצב גרפי במערכת עיתון "הארץ".

החל בפעילות פוליטית בנעוריו, עת הצטרף לעמותת "אנימלס". בגיל 18 נסע לאמסטרדם שבהולנד, שם פעל בתחום האנטי-גלובליזציה. השתתף בהפגנות בפראג נגד כינוס הבנק העולמי וקרן המטבע הבינלאומית. ביולי 2001 השתתף בהפגנות נגד ועידת ה-G8 בג'נובה שבאיטליה. בעקבות פעילותו נעצר בתחילת 2002 על ידי המשטרה המקומית וגורש לישראל.

בשנת 2003 הקים עם אנרכיסטים אחרים מחנה אוהלים על אדמות הכפר מסחה שבשומרון כדי להשתתף במחאת תושביו נגד הקמת גדר ההפרדה, בטענה שהגדר מונעת מהם גישה לאדמתם. שם התגבשה תנועת "אנרכיסטים נגד גדרות". השתתף באופן קבוע בהפגנות נגד הגדר בסמוך לכפרים הפלסטיניים בלעין, נעלין ועוד. בשנת 2005 נפצע קל בראשו מרימון גז שנורה לעברו. לטענתו, הפגיעה בו נעשתה במכוון ובניגוד להוראות הירי של הצבא. מנגד, דובר צה"ל טען שרימון הגז ניתז מהקרקע ולא מדובר בפגיעה מכוונת. משתתף בהפגנות נוספות נגד הכיבוש הישראלי, בהן הפגנות בנבי סאלח במחאה על מה שהוא מחשיב כהשתלטות מתנחלים על עין אל-קוס, ובכפר קדום נגד חסימת הדרך לשכם. פולק הוא גם מתאם התקשורת של "הוועדה לתיאום המאבק העממי" – ארגון פלסטיני המתאם את פעילות ועדות המאבק העממיות המקומיות.

בשנת 2004 השתתף בהפגנה נגד הקמת הגדר מול מחנה רבין בתל אביב, בעקבותיה הורשע בהתקהלות אסורה ונגזר עליו מאסר על-תנאי של שלושה חודשים. בתחילת 2008, במהלך הסגר על רצועת עזה, השתתף בהפגנה של רוכבי אופניים בתל אביב נגד המדיניות כלפי רצועת עזה שגרמה לעיכוב התנועה, בעקבותיה הואשם בשנית בהתקהלות אסורה. סירב להצעת השופט לרצות את עונשו בעבודות שירות, כדי שלא לשתף פעולה עם השלטונות, בנימוק שהעבודות היו מועילות להם ואילו מאסר גורם להם נזק כלכלי. בסוף 2010 נפסק להחיל את העונש על-תנאי – שלושה חודשי מאסר, וכן קנס של 1,500 ש"ח. פולק לא ערער, לטענתו בשל כך שכ"ישראלי יהודי אשכנזי מרקע מסוים" היה כנראה מזוכה בערעור, וכך שמה הטוב של הדמוקרטיה הישראלית לא היה נפגע והייתה מוסתרת העובדה שמי שאיננו פריבילגי כמוהו היה נשלח לכלא. עוד אמר שלא ערער מכיוון שאין הוא מכיר בסמכות בית המשפט.

בשנת 2018 הוגשה נגדו קובלנה פלילית על ידי ארגון "עד כאן צעירים למען ישראל", בטענה שתקף עם אחרים את חיילי צה"ל בהפגנות שבהן השתתף. פולק לא התייצב בבית המשפט, וסירב לשלם ערבות לכך שיתייצב, בנימוק שאינו מכיר בזכות בית המשפט לדון בהתנגדות למשטר הישראלי בשטחים הכבושים. בעקבות כך הוצא נגדו במאי 2019 צו הבאה. ביולי 2019 הותקף ופניו נשרטו בסכין בדרכו מעבודתו. על פי עדותו, התוקפים כינו אותו בכינויי גנאי על היותו שמאלני. הוא נעצר בינואר 2020, המשיך לסרב להפקיד ערבות כדי להשתחרר, ולכן נשאר במעצר. במקביל, הוצא נגדו צו הרחקה מיהודה ושומרון לחמישה עשר יום. לאחר ששהה במעצר קרוב לחודשיים, שוחרר פולק בעקבות החלטת היועץ המשפטי לממשלה לעכב את ההליכים נגדו. המשנה ליועץ המשפטי לממשלה נימקה את ההחלטה בכך שראוי שהאכיפה בנושא תיעשה על ידי רשויות המדינה ולא על ידי צדדים במחלוקת הפוליטית.

פולק הביע תמיכה בתנועת ה-BDS, אך אמר שלדעתו חשוב אף יותר לתמוך במאבק העממי הפלסטיני. במאמר שפרסם באתר הארץ כתב פולק: "עלינו לחצות את הקווים ולהפר את החוק. למרות המחיר, עלינו להצטרף אל ילדי האבנים ובקבוקי התבערה. עלינו לצעוד בעקבותיהם". בפברואר 2020 הודיע המשנה ליועץ המשפטי לממשלה רז נזרי כי פולק ייחקר בחשד להסתה לטרור בעקבות דברים אלה.

ב-13 באפריל 2021 הרשיע בית המשפט את פולק בהפרעה לשוטר בשעת מילוי תפקידו, בעת הפגנה שנערכה בסמוך לקבר רחל בשנת 2017, וגזר עליו חודש מאסר בפועל. פולק לא שיתף פעולה עם ההליך המשפטי ולא מסר את גרסתו. חברו קובי סניץ שעמד עמו לדין באשמה דומה זוכה מחמת הספק.

בינואר 2023 נעצר יונתן פולק לאחר הפגנה בכפר ביתא באשמת יידוי אבנים. פולק סירב לשתף פעולה עם ההליך המשפטי, במאמר שפרסם הסביר כי למרות שהראיות היחידות הן עדויות שוטרי מג"ב שהוא שמע אותם מתאמים עדויות אין הוא מוכן להישפט בבית דין אזרחי בעוד פלסטינים נשפטים בהאשמות דומות בבית דין צבאי: "למרות שאין בכוונתי להודות בדברים שלא עשיתי, לא אסכים להיות צד פעיל במשפט הזה. אין בכוונתי לחקור עדים וגם לא להעיד בעצמי. לא אערער על "ראיות" התביעה ולא אגיש ראיות בעצמי. אפרטהייד וקולוניאליזם אינם לגיטימיים, בית המשפט הזה אינו לגיטימי וההליך הזה, כמו כל ההליכים המתנהלים בבית המשפט הצבאי המקביל לו — זה שכל מהותו דיכוייה של ההתנגדות — אינו לגיטימי. התשובה היחידה המתקבלת על הדעת לכתב אישום זה, למציאות זו, לאי־צדק, הוא המאבק לחירות ושחרור".

פולק הוא חתן פרס ליבוביץ של תנועת יש גבול לשנת 2021, יחד עם ישי מנוחין.

קריאות לשחרורו של יונתן פולק ממעצר בביתא בעקבות מעצרו שבוע קודם לכן.

משפחה
-----

אחיו למחצה הם השחקן אבשלום פולק והבמאי שי כרמלי פולק. סבו הוא נמרוד אשל, מנהיג שביתת הימאים.

לקריאה נוספת
------------

* ק"פ (ירושלים) 62512-02-18 - עד כאן צעירים למען ישראל ואח' נ' קובי משה סניץ ואח'
* Mark Levine ,Gershon Shafir, **Struggle and Survival in Palestine/Israel**, Berkeley: University of California Press, 2012, בפרק Jonathan Pollak : An Anarchist "Traitor" in His Own Society - By Neve Gordon

קישורים חיצוניים
----------------

ויקישיתוף מדיה וקבצים בנושא **יונתן פולק** בוויקישיתוף
* עמירה הס ושיחת היום, "יונתן פולק, האם המחאה שלך משפיעה על מישהו?", באתר הארץ, 29 בדצמבר 2010

הערות שוליים
------------

1. ↑  חגי מטר, יוסי פולק זועם על עונש המאסר של בנו פעיל השמאל: זו סתימת פיות, באתר nrg‏, 31 בדצמבר 2010
2. ↑  רויטרס, הפגנות נגד הגלובליזציה - גם בתל אביב, באתר ynet, 26 בספטמבר 2000  
ענת שלו, הפגין במלחמת עיראק, ונפגע קשה בנעלין, באתר ynet, 15 במרץ 2009
3. ↑  עלי ואקד, יונתן פולק נפצע בהפגנה נגד הגדר בבילעין, באתר ynet, 3 באפריל 2005
4. ↑  יוסף דנה ונועם שיזף, השמאל הישראלי החדש (באנגלית), באתר The Nation, ‏10 במרץ 2011
5. ↑  הוועדה לתיאום המאבק העממי (PSCC) (באנגלית), באתר מכון לחקר ארגונים לא-ממשלתיים, ‏26 בינואר 2017
6. ↑  ניר חסון, האנרכיסט יונתן פולק ביקש משופט: שלח אותי לכלא, באתר הארץ, 17 בפברואר 2007
7. ↑  חגי מטר, יונתן פולק ירצה שלושה חודשי מאסר על התקהלות אסורה, באתר nrg‏, 27 בדצמבר 2010
8. ↑  רבקה וילקומרסון, ריאיון עם הפעיל הישראלי יונתן פולק (באנגלית), באתר The Nation, ‏10 במרץ 2011
9. ↑  אורן זיו, ארגון ימין הגיש קובלנה פלילית נגד פעילי שמאל, באתר "שיחה מקומית", 12 בדצמבר 2018  
רפאל לוי, תלונה חמורה במשטרה נגד האנרכיסט יונתן פולק, באתר ערוץ 7, 7 בינואר 2020
10. ↑  עו"ד אבנר פינצ'וק, הכלי שאיפשר חיסול חשבונות עם פעיל השמאל, באתר ynet, 15 בינואר 2020
11. 1 2  אתר למנויים בלבד יונתן פולק, מדוע אני מסרב לשתף פעולה עם בית המשפט, באתר הארץ, 6 בינואר 2020
12. ↑   ציוץ של עד כאן ברשת החברתית אקס (טוויטר), 29 במאי 2019
13. ↑  אורן זיו, האקטיביסט יונתן פולק הותקף בסכין בת"א, באתר "שיחה מקומית", 7 ביולי 2019
14. ↑  האנרכיסט יונתן פולק נחקר במשטרה והוצא נגדו צו הרחקה מיו"ש, באתר ערוץ 7, 21 בינואר 2020
15. ↑  אהרן רבינוביץ, היועמ"ש הורה לעכב את ההליכים נגד יונתן פולק; עורכת דינו תבקש מחר לשחררו, באתר הארץ, 19 בפברואר 2020
16. ↑  Rebecca Vilkomerson, An Interview With Israeli Activist Jonathan Pollak, The Nation, ‏10 במרץ 2011
17. ↑  זמן קצר לאחר הפרסום המאמר נערך, ודבריו אלו נמחקו, כנראה מחשש שיש בהם משום עברת הסתה.
18. ↑  טובה צימוקי וגלעד מורג, פעיל השמאל יונתן פולק ייחקר בחשד להסתה לטרור, באתר ynet, 20 בפברואר 2020
19. ↑  יאיר אלטמן, האנרכיסט יונתן פולק הורשע ונידון למאסר, באתר ישראל היום, ‏21 באפריל 2021
20. ↑  ת"פ 75296-01-19 מדינת ישראל נגד סניץ ואח', גזר דין - הנאשם 2
21. ↑  אתר למנויים בלבד יונתן פולק, למה לא אהיה צד פעיל במשפט שלי, באתר הארץ, 30 בספטמבר 2023
22. ↑  פרס ליבוביץ 2021 – יונתן פולק באתר הטלוויזיה החברתית, 28 ביוני 2021